《满江红 其一 荼》
宋代·赵彦端

千种繁春，春已去、翩然无迹。谁信道、荼枝上，静中留得。

晓镜洗妆非粉白，晚衣弄舞馀衫碧。粲宝钿、珠珥不胜持，浓阴夕。

金剪度，还堪惜。霜蝶睡，无从觅。知多少、好词清梦，酿成冰骨。

天女散花无酒圣，仙人种玉惭香德。怅攀条、记得鬓丝青，东风客。

作者简介：赵彦端（1121~1175）字德庄，号介庵，汴人。工为词，尝赋西湖谒金门词，有“波底夕阳红湿”之句。高宗喜曰：“我家裹人也会作此”！……乾道、淳熙间，（公元一一七四年前后）以直宝文阁知建宁府。终左司郎官。彦端词以婉约纤秾胜，有介庵词四卷，及介庵集十卷，外集三卷，均《宋史艺文志》并行于世。